དབང་དང་ཚེ་ཁྲིད་གནང་བའི་བླ་མའི་བར་མཐོ་བརྩེགས་སུ་བསམ། གཞུང་ལྟར་བླ་
བརྒྱུད་གསོལ་འདེབས་བྱ། དེའི་ཚེ་སྐུ་ལས་བདུད་རྩིའི་རྒྱུན་བབས་པས་སྡིག་སྒྲིབ་དང་
ཚེ་ཐུང་འགྱུར་གྱི་ལས་ངན་ཐམས་ཅད་སྦྱངས་ནས་འཆི་མེད་ཚེའི་དངོས་གྲུབ་ཐོབ་
པར་བསམ། བླ་མ་རྣམས་གཅིག་ལ་གཅིག་ཐིམ་གྱིས་མདུན་གྱི་ཚེ་དཔག་མེད་ལ་ཐིམ།
ལམ་ཁྲིད་ལྟར་ནམ་མཁའི་ཁྱོན་གང་བའི་མཆོད་པ་དང་། བསྟོད་པ་གང་མོས་བྱ། ཨོཾ་
བཛྲ་ཨ་ཡུ་ཥེ་ས་ར་ཧ་ཀ་ར་རེ་ཤྭ་ར་རེ་སྭཱཧཱ། ཞེས་པ་གསུམ་མམ་བདུན་གྱིས་གསོལ་བ་
བཏབ། མདུན་གྱི་ཚེ་དཔག་མེད་ཀྱི་སྤྱི་བོའི་ཨོཾ་ལས་འོད་དང་བདུད་རྩི་དཀར་བོ་རང་
གི་དཔྲལ་བར་ཐིམ་པས་བུམ་དབང་། མགྲིན་པའི་ཨཱཿལས་འོད་དང་བདུད་རྩི་དམར་
བོ་རང་གི་མགྲིན་པར་ཐིམ་པས་གསང་དབང་། ཐུགས་ཀའི་ཧཱུཾ་ལས་འོད་དང་བདུད་
རྩི་སྔོན་པོ་རང་གི་སྙིང་གར་ཐིམ་པས་ཤེར་དབང་། དེ་གསུམ་ལས་འོད་ཟེར་དཀར་
དམར་མཐིང་གསུམ་རང་གི་གནས་གསུམ་དུ་ཅིག་ཅར་ཐིམ་པས་དབང་བཞི་བ་ཐོབ་
པའི་དམིགས་པ་ཡོངས་གྲགས་ལྟར་བྱ། འཆར་བདེ་ཆེད་མདུན་གྱི་ཚེ་དཔག་མེད་རང་
སྤྱི་བོར་རང་དང་ལྟ་ཕྱོགས་མཐུན་པར་བཞུགས་པ་ལ་ཡན་ལག་བདུན་པ་དང་གསོལ་
འདེབས་བྱས་པས་ཐུགས་ཀར་ཟླ་བའི་སྟེང་དུ་སྔགས་ཕྲེང་དང་། ཕྱག་མཚན་བུམ་པའི་
ནང་དུ་ཟླ་གདན་ལ་ཧྲཱིཿའི་མཐར་སྔགས་ཕྲེང་གིས་བསྐོར་བའི་འོད་ཟེར་གྱིས་རང་གི་
ཚེ་འཆི་བདག་གཤིན་རྗེ། མི་དང་མི་མ་ཡིན་གྱིས་འཕྲོག་པ། བརྐུས་པ། ཡར་བ། འཐོར་
བ། ཉམས་པ་ཐམས་ཅད་བུམ་པ་བདུད་རྩིས་གང་བ་དང་། ཐོད་པ་བདུད་རྩིས་གང་བ་
ལ་སོགས་པའི་རྣམ་པར་བསྡུས་ནས་སྔགས་ཕྲེང་ས་བོན་དང་བཅས་པ་ལ་ཐིམ། དེ་ལས་
བདུད་རྩིའི་རྒྱུན་བབས་པས་ལུས་ཀྱི་ནང་ཐམས་ཅད་གང་། ཕྱི་ཐམས་ཅད་དག་པར་
བཀྲུས་པས་སྡིག་སྒྲིབ་དང་ཚེའི་བར་ཆད་ཐམས་ཅད་སྦྱངས། རྫས་ཀྱི་རྡོ་རྗེ་ཕ་ལམ་
བཞིན་དུ་ཕར་ལ་དངོས་པོ་ཐམས་ཅད་འཇོམས་ཤིང་ཚུར་ལ་གང་གིས་ཀྱང་གཞིག་
432

ཅིང་གཞོམ་པར་མི་ནུས་པའི་འཆི་མེད་ཚེའི་རིག་འཛིན་ཐོབ་པར་བསམ་ལ་སྔགས་
འདྲེན་པ་ཡར་བ་དགུག་པ་དང་། ཉམས་པ་གསོ་བ་ལ་གསུམ་ལས། ནང་གི་འབྱུང་ལྔའི་
ནུས་པ་ཟད་པའི་སྟོབས་ཀྱིས་ཚེ་ཉམས་པ་ཕྱིའི་འབྱུང་ལྔའི་བཅུད་བསྡུས་པའི་སྒོ་ནས་
གསོ་བ་དང་། སྟོབས་དང་བསོད་ནམས་ཉམས་པ། ལྷ་མིན་སོགས་འགྲོ་བ་དམན་པའི་ཚེ་
བཅུད་མི་བསྡུ་བར་ལྷ་མིའི་ནང་ན་སྟོབས་འབྱོར་ཆེ་བ། ཚངས་པ་དང་བརྒྱ་བྱིན་འཁོར་
བསྒྱུར་སོགས་ཀྱི་ཚེ་བཅུད་སྟོབས་འབྱོར་བཀྲ་ཤིས་རྟགས་རྫས་ལ་སོགས་པའི་རྣམ་པར་
བསྡུས་ནས་གསོ་བ་དང་། དམ་ཚིག་དང་སྡོམ་པ་ཉམས་པ་གསོ་བ་ལ། ནུབ་ཕྱོགས་བདེ་
བ་ཅན་དང་། སྟེང་ཕྱོགས་ཡོན་ཏན་བཀོད་པའི་ཞིང་སོགས་ཚེ་དཔག་མེད་ཀྱི་ཞིང་དང་
སྐུའི་བཀོད་པ་ཇི་སྙེད་པ་དང་། ཕྱོགས་བཅུའི་ཞིང་ཁམས་རབ་འབྱམས་ནས་ཚེ་དཔག་
མེད་ལ་ཚེ་ཁྲིད་བརྒྱུད་པའི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་
བསམ་གྱིས་མི་ཁྱབ་པས་བསྐོར་བ་སེམས་ཅན་ཐམས་ཅད་ལ་ཚེ་དང་ཡེ་ཤེས་ཀྱི་དངོས་
གྲུབ་སྩོལ་བའི་མཛད་པ་མཛད་བཞིན་པ་དཔག་མེད་སྤྱན་དྲངས་པ་སྤྱི་བོའི་ཚེ་དཔག་
མེད་ཀྱི་ཕྱག་གི་ཚེ་བུམ་ལ་ཐིམ། དེ་ལས་བདུད་རྩིའི་རྒྱུན་བབས་པའི་རྡུལ་ཕྲ་རབ་
རྣམས་རྒྱལ་བ་ཀུན་འདུས་ཀྱི་སྐུ་དང་ཡིག་འབྲུ་ས་བོན་ཕྱག་མཚན་གྱི་རྣམ་པར་རང་
གི་ལུས་ལ་ཐིམ་པས་དམ་སྡོམ་ཉམས་པ་སོར་ཆུད་ནས་འཆི་མེད་ཚེའི་རིག་འཛིན་ཐོབ་
པར་བསམ་པ་དང་། གནས་སོ་སོར་བདུད་རྩི་བབས་པ་ལ་དམིགས་ནས་སྔགས་ཅི་ནུས་
བགྲང་བ་སོགས་བབས་དང་བསྟུན། ཁྲིད་ཡིག་འདིར་འབྱུང་བཞིའི་བཅུད་སྡུད་པ་ལས་
མི་འདུག་ཀྱང་། སྡུད་པར། མཁའ་ལ་རླུང་བརྟེན་དེ་ལ་ཆུ་ཡི་ཕུང་བོ་བརྟེན། དེ་ལ་ས་
ཆེན་འདི་བརྟེན་དེ་ལ་འགྲོ་བ་བརྟེན། ཞེས་འཇིག་རྟེན་ཆགས་པའི་ཚེ་ནམ་མཁའ་སྟོང་
བ་ལ་རླུང་། ཆུ་དང་། མེ་ཁམས་ཅན་གྱི་ས་གཞི་ལ་བརྟེན་ནས་བཅུད་ཀྱི་འགྲོ་བ་ཆགས་
པའི་རྟེན་འབྲེལ་དང་སྒོ་བསྟུན་ནས་ཐོག་ནམ་མཁའ་དང་། དེ་ནས་རླུང་སོགས་འབྱུང་
433

ལྔའི་བཅུད་སྡུད་པ་ཡོངས་གྲགས་ཀྱི་ཚེ་དབང་གི་སྐབས་ལྟར་མན་ངག་གིས་ཁ་བསྐང་
ནས་ཉམས་སུ་བླངས་ཆོག དེའི་མཐར་སྤྱི་བོའི་ཚེ་དཔག་མེད་རང་ལ་ཐིམ་པས་རང་
ཚེ་དཔག་མེད་དུ་གྱུར་བ་ལ་ང་རྒྱལ་གསལ་སྣང་དང་། ཐུགས་ཀར་ཟླ་བ་ལ་ཧྲཱིཿའི་མཐར་
སྔགས་ཕྲེང་བཀོད་ནས་སྔགས་བཟླ་བ་དང་བཅས་དམིགས་སྐོར་བརྒྱད་འདིར་གསུངས།
འདི་ལ་བརྟེན་ནས་ཀྱང་སྔར་ལྟར་ཡར་བ་དགུག་པ་དང་། ཉམས་པ་གསོ་བའི་དམིགས་
པ་རྣམས་བསྐྱངས་ཆོག་གོ །རྫོགས་རིམ་ལ་བརྟེན་ནས་ཚེ་བསྲིང་པ་ལ་བརྒྱད་ལས། རྩ་
འཁོར་ལོ་བཞི་ལྡན་ལ་བརྟེན་པ་ནི། རང་ཚེ་དཔག་མེད་དུ་གསལ་བའི་ལུས་དྭངས་
གསལ་འོད་ཀྱི་རང་བཞིན་ཅན་གྱི་དབུས་རྩ་དབུ་མ་ཡར་སྣ་སྤྱི་གཙུག་དང་། མར་སྣེ་ལྟེ་
འོག་སོར་བཞིན་ཟུག་པ། དེ་ལ་བརྟེན་པའི་རྩ་འཁོར་བཞི་རྫོགས་རིམ་གྱི་སྐབས་ལྟར་
གསལ་བཏབ། དབུ་མའི་ཡར་སྣེར་ཚེ་དཔག་མེད་དཀར་བོ། མར་སྣེར་ཚེ་དཔག་མེད་
དམར་བོ། དེ་ལ་མཆོད་བསྟོད་དང་སྔགས་ཀྱིས་གསོལ་བ་བཏབ་པས་ཕྱག་གི་ཚེ་བུམ་
ལས་འོད་ཟེར་འཕྲོས་པས་སྔར་ལྟར་བདུད་རྩིའི་རྒྱུན་གྱིས་རྩ་འཁོར་བཞིའི་གནས་ཡས་
མས་སུ་རིམ་པར་གང་བས་ཡར་བ་འགུགས་པ་དང་། འབྱུང་བཞིའི་བཅུད་སྡུད་པའི་
དམིགས་པ་རྒྱས་བསྡུས་བབས་བསྟུན་བྱ། ། ༈རླུང་འགྲོ་འོང་ལ་བརྟེན་པ་ནི། རླུང་ཕྱིར་
རྒྱུ་བ་དང་ནང་དུ་རྔུབ་པ་ན་ལྟེ་བ་དང་སྤྱི་བོའི་ཚེ་དཔག་མེད་ཀྱི་སྐུ་དང་ཕྱག་གི་ཚེ་བུམ་
ལས་བདུད་རྩི་དམར་བོ་དང་། དཀར་བོ་རླུང་འགྲོ་འོང་དང་སྦྲགས་ཏེ་ཡས་མས་སུ་སྤེལ་
མར་རྩ་འཁོར་བཞི་རིམ་པར་གང་བས་ཚེའི་རིག་འཛིན་ཐོབ་པར་བསམ་ཞིང་རླུང་
འགྲོ་འོང་ལ་དམིགས་པ་གཏད། རིམ་དང་ཅིག་ཅར་གང་བྱས་ཀྱང་ཆོག
ཁམས་འབར་འཛག་ལ་བརྟེན་པ་ནི། བདུད་རྩི་དཀར་དམར་གྱི་དྭངས་མ་
གཉིས་གོས་དཀར་མོ་དཀར་དམར་གཉིས་སུ་གྱུར། དཀར་བོས་ཚེ་དཔག་མེད་དམར་
བོ་དང་། དམར་བོས་ཚེ་དཔག་མེད་དཀར་བོ་ལ་འཁྱུད། སྙོམས་པར་ཞུགས་པའི་སྦྱོར་
434

མཚམས་ནས་འཆི་མེད་ཚེའི་རང་བཞིན་གྱི་བྱང་སེམས་དཀར་དམར་བབས་པས་
ཡས་མས་སུ་རྩ་འཁོར་བཞི་རིམ་པར་གང་བས་ཡས་བབས་མས་བརྟེན་གྱི་དགའ་བཞི་
སྐྱེས། འཆི་མེད་ཚེའི་རིག་འཛིན་ཐོབ་པར་བསམ། དེའི་མཐར་བདུད་རྩི་དཀར་དམར་
གཉིས་ཀས་སྤྱི་གཙུག་ནས་རྐང་མཐིལ་བར་གང་བས་ཕན་ཚུན་གོ་མི་འགོག་པ་ཤེལ་
བུམ་དཀར་བོའི་ནང་དུ་དམར་བོ་བཅུག་པའི་ཕྱི་ནས་བལྟས་ན་གཉིས་ཀ་གསལ་བ་ལྟ་
བུར་བསམ། །༈ རླུང་རྡོར་བཟླས་ལ་རྟེན་པ་ནི། སྙིང་གར་དམིགས་རྟེན་ཧཱུཾ་སྒོམ་ཆོག་
ཀྱང་འདིར་མི་གསལ། དམིགས་རྟེན་ཧཱུཾ་མེད་པར་རླུང་རྐྱང་བའི་རྡོར་བཟླས་བྱས་ཀྱང་
ཆོག རྫོགས་རིམ་སྐབས་ཧཱུཾ་གི་གདངས་ཀྱིས་ཕྱིར་འཕྲོས། ༀ་གྱི་གདངས་ཀྱིས་ནང་དུ་
ཞུགས། ཨཱཿའི་གདངས་ཀྱིས་གནས་པ་བྱེད་དགོས་ཀྱང་། འདིར་དེ་དང་མི་འདྲ་བར་
རླུང་ཕྱིར་འབྱུང་བ་ན་ཚེ་ཐུང་འགྱུར་གྱི་ལས་ངན་སྡིག་སྒྲིབ་ནད་གདོན་བར་ཆད་
ཐམས་ཅད་ཨཱཿའི་གདངས་ཀྱིས་ཐོན་ཏེ་དུ་བ་ནག་པོའི་རྣམ་པར་སྟོང་བའི་དབྱིངས་
སུ་ཡལ། ནང་དུ་རྔུབ་པ་ན་འབྱུང་ལྔའི་བཅུད། ལྷ་མིའི་ཚེ་བསོད། རྒྱལ་བ་སྲས་བཅས་
ཀྱི་སྐུ་གསུང་ཐུགས་ཀྱི་བྱིན་རླབས་མ་ལུས་པ་འོད་ཟེར་སེར་བོའི་རྣམ་པར་ཨོཾ་གྱིས་
གདངས་ཀྱིས་ནང་དུ་ཞུགས། ད་ལྟ་གནས་པ་མེད་ཀྱང་བློས་བཅོས་ནས་ཧཱུཾ་གི་གདངས་
ཀྱིས་གནས་པས་རྡོ་རྗེ་སྐུ་དང་དབྱེར་མེད་པའི་འཆི་མེད་ཚེའི་རིག་འཛིན་མཐར་ཐུག་
ཐོབ་ཅིང་བརྟན་པར་བསམ། འབྲུ་གསུམ་ངག་ནས་བརྗོད་པ་དང་། སྒྲ་རྣ་བའི་ཉན་པ་ལྟ་
བུ་མ་ཡིན་པར་གདངས་ཀྱི་རྣམ་པ་ཡིད་ལ་བྱ། དེ་དག་གི་རྒྱུ་མཚན་ཨཱཿ ཚེ་དཔག་མེད་
གསུང་རྡོ་རྗེའི་ས་བོན་ཡིན་པས་དེས་སྡིག་སྒྲིབ་དང་ཚེའི་བར་ཆད་སྦྱངས། ཨོཾ་སྐུ་རྡོ་རྗེ་
རྣམ་སྣང་གིས་ས་བོན་ཡིན་ཞིང་། དེས་མང་བོར་སྤར་ཞིང་སྤེལ་བས་དེའི་གདངས་ཀྱིས་
ཚེ་བཅུད་བཀུག ཧཱུཾ་མི་བསྐྱོད་པའི་ས་བོན་ཆོས་དབྱིངས་ཡེ་ཤེས་ཀྱི་རང་བཞིན་སྣོད་
བཅུད་ཐམས་ཅད་ཀྱི་རྩ་བ་ཡིན་པས་དེས་གདངས་ཀྱིས་གནས་པར་བྱས་པ་ཡིན། འདི་
435

ཤིན་ཏུ་གནད་ཆེ་བས་ཐོ་རངས་འབུམ་ཕྲག་བགྲང་ན་ཚེ་ཟད་ཀྱང་ལོ་ལྔར་འཚོ་བར་
ཐེ་ཚོམ་མེད་པར་རྒྱུད་ལས་གསུངས། །༈རླུང་བུམ་པ་ཅན་ལ་བརྟེན་པ་ནི། རྫོགས་རིམ་
གྱི་སྐབས། སྟེང་འོག་གི་རླུང་དམིགས་རྟེན་ལ་ཐིམ་པར་བསམ་ནས་རླུང་ལ་དམིགས་པ་
མ་ཡིན་པར་དམིགས་རྟེན་ལ་ཆིག་དྲིལ་དགོས་ཀྱང་། ཚེ་བསྲིང་བའི་རླུང་སྦྱོར་ལ་འཆི་
མེད་ཚེའི་རང་བཞིན་གྱི་རླུང་གིས་ལུས་ཐམས་ཅད་གང་བར་མོས་ནས་རླུང་ཁ་སྦྱོར་ལ་
དམིགས་པ་གཏད་པ་ངེས་ཅན་དུ་དགོས། ལུས་ཀྱི་སྟོད་སྨད་དུ་ན་ཚ་ཡོད་ན་ཐོག་མར་
དེ་ནས་རྔུབ། དེ་ལྟ་བུའི་དམིགས་བསལ་མེད་ན་ཐོག་མར་སྟེང་རླུང་རྔུབ་སྟེ་མཆིལ་མ་
སྒྲ་མེད་ཅིག་མིད་པ་ལྟེ་བར་མནན། འོག་སྒོ་གཉིས་བསྡམས། སོར་མོ་རྣམས་བསྐུམས།
ཉྭ་བཞི་བསྒྲིམས། འོག་རླུང་ཡར་དྲངས་ལ་ལྟེ་བར་ཁ་སྦྱོར་བརྒྱ་རྩ་སོགས་བཤད་ཀྱང་།
རླུང་འཛིན་པ་མ་གོམས་པས་ཡུན་རིང་ན་གེགས་སྐྱེད་པས་ཅུང་ཟད་རེས་ཆོག ༽༈བར་
ཆད་འཇུག་པའི་སྒོ་འགོག་པ་མན་ཆད་མཇུག་སྡུད་དེ། སྙིང་གའི་ཧཱུཾ་ལས་ལག་པ་
གཉིས་ཀྱི་སྲིན་ལག་གི་རྩེའི་བར་ཡེ་ཤེས་ཀྱི་ཁྲོ་བོའི་རང་བཞིན་ཧཱུཾ་མཐིང་ནག འོད་
ཟེར་རམ་མེ་སྟག་དམར་སྨུག་འཕྲོ་བ་འགོ་ཕྱིར་བསྟན་པས་བར་མ་ཆད་དུ་བཀག་པར་
བསམ་པ་འདི་དང་སྐབས་གཞན་དུའང་ཡོད། འདིར་རྐང་བའི་སྲན་ལག་བཞིར་ཡང་
དེ་ལྟར་བསྒོམ་པར་བཤད། ཧཱུཾ་རྣམས་འོད་ཟེར་གྱིས་སྦྲེལ་བ་དང་། ལྕགས་སྐུད་བསྒྲིལ་
མ་ལྟ་བུ་ཞེས་ཀྱང་གསུངས། །༈ སྙིང་གར་ཚེའི་ཕུར་བ་གདབ་པ་ནི། སྟེང་འོག་གི་ཚེ་
དཔག་མེད་ཡབ་ཡུམ་གྱི་སྦྱོར་མཚམས་ནས་བྱང་སེམས་དཀར་དམར་བབས་པ་ཉི་ཟླའི་
གའུ་ཁ་སྦྱོར་དུ་གྱུར་བའི་དབུས་སུ་རང་སེམས་ཧཱུཾ་ཡིག་ཆུད་པར་བསམ། །༈ལུས་ལ་རྡོ་
རྗེའི་གོ་ཁྲབ་གྱོན་པ་ནི། སྤྱི་གཙུག་ནས་སྒྲ་མཚམས་ཀྱི་བར་གཟུགས་ཕུང་གི་ངོ་བོ་ཚེ་
དཔག་མེད་དཀར་བོ། དེ་ནས་མགྲིན་པའི་བར་འདུ་ཤེས་ཀྱི་ཕུང་བོའི་ངོ་བོ་ཚེ་དཔག་
མེད་དམར་བོ། དེ་ནས་སྙིང་གའི་བར་རྣམ་ཤེས་ཀྱི་ཕུང་བོའི་ངོ་བོ་ཚེ་དཔག་མེད་སྔོན་
436

པོ། དེ་ནས་ལྟེ་བའི་བར་ཚོར་ཕུང་གི་ངོ་བོ་ཚེ་དཔག་མེད་སེར་བོ། དེ་ནས་བརླའི་རྩ་
བའི་བར་འདུ་བྱེད་ཀྱི་ཕུང་བོའི་ངོ་བོ་ཚེ་དཔག་མེད་ལྗང་གུ་གསལ་བཏབ། དེ་ལས་
རང་མདོག་གི་རྡོ་རྗེ་དང་ཧཱུཾ་ཡིག་དང་འོད་ཟེར་གྱིས་ལུས་ཀྱི་ཕྱི་ནང་གི་བ་སྤུའི་བུ་ག་
ཐམས་ཅད་བར་མཚམས་ཕྲ་མོ་ཙམ་ཡང་མེད་པར་གཏམ་པར་བསམ་མོ། །༈བཅུད་
ལེན་ལ་བརྟེན་ནས་ཚེ་བསྲིང་བ་འབའ་ར་བའི་ཚེ་ཁྲིད་རིན་ཆེན་གཏེར་མཛོད་དུ་ཡོད་
ལ། དགེ་འདུན་གྲུབ་ཀྱིས་མཛད་པ་སྟོད་སྨད་ཀུན་ཏུ་རྩར་བཅད་ཀྱང་མ་རྙེད། གང་ལྟར་
ཡང་དེ་ནས་བཤད་པའི་བཅུད་ལེན་གྱི་རྫས་རྣམས་ཀྱི་རིལ་བུ་རིལ་སྒྲུབ་ལྟར་སྒྲུབ་ནས་
བསྟེན་པ་ཡིན། འཁྱེར་བདེ་བ་སྐྱབས་མགོན་རྡོ་རྗེ་འཆང་གིས་མཛད་པའི་གྲུབ་རྒྱལ་
ཚེ་དབང་བསྐུར་བའི་ཆོ་ག་ཚེ་དཔག་པདྨོ་རྒྱས་པའི་ཉིན་བྱེད་ལྟར་རང་ཚེ་དཔག་མེད་
དུ་བསྐྱེད། རིགས་བདག་གི་སྤྱི་བོར་བླ་མ་རྣམས་མཐོ་བརྩེགས་སུ་བསམ་ནས་བརྒྱུད་
འདེབས་སོགས་རྒྱས་པར་བྱེད་ཐུབ་ན་བྱས་ཆོག མིན་ཀྱང་རིགས་བདག་དང་། རང་
ལྷར་གསལ་བའི་ཐུགས་ཀའི་སྔགས་འཕྲེང་དང་། ཕྱག་མཚན་བུམ་པའི་སྔགས་ཕྲེང་ལ་
དམིགས་ནས་ཡར་བ་དགུག་པ་དང་། ཉམས་པ་གསོ་བ་སོགས་ཀྱི་དམིགས་པ་ཚིག་རིས་
ལྟར་བསྐྱངས་ན་དེར་གཞན་དུ་མ་ཐོན་པའི་མན་ངག་གི་གནད་མང་བོ་ཡོད། རྒྱན་ནམ་
མཁའ་ནི་རི་རབ་ཀྱི་མདངས་རྒྱ་མཚོར་ཕོག་པ་གྱེན་དུ་འཕོས་པའི་གླིང་བཞིའི་ནམ་
མཁའ་སྔོན་པོ་སོགས་སུ་འཆར་བ་དང་། བུ་ག་ནམ་མཁའ་ནི་ཁོང་སྟོང་གི་ནམ་མཁའ་
ལ་བྱེད། དེ་ཙམ་གྱིས་ཆོག་པ་བྱེད་དམ། མཐར་རྫོགས་རིམ་གྱི་དམིགས་སྐོར་བརྒྱད་ཆ་
ཚང་ཐུབ་ན་རབ། མིན་ཀྱང་རེ་རེ་ཙམ་བྱས་ན་གོ་རིམ་ཡང་ངེས་པ་མེད་ཅེས་བ་སོའི་ཚེ་
ཁྲིད་ལས་གསུངས། ཁྱད་པར་རྡོར་བཟླས་ལ་འབད་ན་ཚེ་བསྲིང་བ་ལ་བསམ་གྱིས་མི་
ཁྱབ། རྫོགས་རིམ་གྱི་དམིགས་པ་གཞན་མི་སྐྱོང་ནའང་བར་ཆད་འཇུག་པའི་སྒོ་འགོག་
པ་མན་ཆད་བྱས་ན་ལེགས། གདམས་པ་འདི་ཉམས་བཞེས་མཛད་པའི་དམ་པ་གོང་
437

མ་རྣམས་དགུང་ལོ་བརྒྱད་ཅུ་བརྒལ་བ་ཤ་སྟག་བྱུང་ཞིང་། ཁྱད་པར་རས་ཆུང་བ་བཞི་
བཅུའི་དུས་ཚེ་ལྷག་ཟླ་བ་བདུན་ལས་མེད་པ་ལ་མ་ཅིག་གྲུབ་པའི་རྒྱལ་མོ་དང་། ཏི་ཕུ་
གསང་སྔགས་སྡོང་བོ་ལས་གདམས་པ་འདི་ཉིད་གསན་ཏེ་ཐུགས་ཉམས་སུ་བཞེས་པས་
དགུང་ལོ་བརྒྱད་ཅུ་གྱ་བཞི་བཞེས་པའི་རྣམ་ཐར་གྲགས་ཆེ་བ་ལྟར་འདིའི་སྒོ་ནས་ཚེ་
སྒྲུབ་སྟེ་དགེ་སྦྱོར་སྔར་ཡོད་གོང་འཕེལ་གྱི་སྟེང་ནས་བག་ཆགས་ཁྱད་པར་ཅན་ཐེབས་
པ་ཞིག་དང་། གཏན་གྱི་འདུན་མའི་རྩ་བ་ཚུགས་པ་ཞིག་བྱུང་ན་ཚེ་རིང་བའི་དགོས་པ་
འགྲུབ་པ་དང་། ཚེ་སྒྲུབ་བྱས་པ་དོན་ལྡན་དུ་འགྱུར་བས་དེ་ལ་འབད་པར་བྱའོ། །འདིར་
འབད་དགེ་ཚོགས་ཉིན་མོར་བྱེད་པའི་གཟིས། །ཚེ་དཔལ་པདྨོ་འདབ་བརྒྱ་བཞད་པ་
ལས། །ངེས་ལེགས་སྦྲང་རྩི་གསར་བའི་དགའ་སྟོན་གྱིས། །ལུས་ཅན་རྐང་དྲུག་ཚོགས་
རྣམས་ཚིམ་གྱུར་ཅིག །
ཅེས་གྲུབ་རྒྱལ་ཚེ་ཁྲིད་འཆི་མེད་བདུད་རྩིའི་རླབས་ཕྲེང་ཞེས་བྱ་བ་འདི་ཡང་ཚེ་
དཔག་མེད་མགོན་དཀོན་མཆོག་མཚན་ཅན་དཔལ་བཟང་བོ་དགུང་ལོ་གྱ་དྲུག་བཞེས་པ་ས་
བྱ་ཟླ༨ཚེས༡༤ལ་འདིའི་ཁྲིད་བསྩལ་སྐབས་ཞུ་བ་པོ་རྣམ་པར་དཔྱོད་པའི་བློ་མིག་དང་ལྡན་པ་
དྷྱ་ན་ཡ་སཱ་ག་རས་བསྐུལ་ངོར། ༧དགེ་སློང་ཤེས་རབ་རྒྱ་མཚོས་རང་བློར་ངེས་པ་ཆ་ཤས་ཙམ་
བཀོད་པའོ། ། ། །མངྒ་ལཾ། །
438